Jaaymdiynkoobe
E nulaango Pulaagu.com to Niw York, mi heɓii fartaŋŋe mawɗo so naatde haa ɗo jaayndiyaŋkooɓe winndere ndee kala ngoni, ngam addude humpito labaango feewde e Fulɓe, feewde e Afriknaaɓe wonnduɓe e ngoƴa mawɗo no oo fitina oo jogori gasirde. Ko ɗum waɗi ñalnde 23 Juko, ɓamɗe fiɓnde yahde haa Manhattan ngam tawtoreede golle ɗee. Sanne huunde ndee newiima tigi sabu mi yettiima ɗo Galle Ñaawirɗo Niw York (Criminal Court) sahnga 9:00, tawi DSK araani tawo. Nde njettii-mi ɗoon ɗo 100 Center Sreet ɗoo, ko adii waɗande-mi kaawisa ko teemedde teemedde jaayndiyaŋke ena ɓuña hakkunde kameraaji, lampaaji, ɓoggi e kaɓirɗe goɗɗitiiɗe. Gooto e maɓɓe kala ena memboo, ena ƴeewtoo, ena sabboo tuma keeriiɗo mo DSK foti arde ummoraade to galle mo o hoɗi oo gila caɗeele ɗee puɗɗii. Alaa Tele walla rajo walla jaaynde mawnde e winndere nde yiyaaka toon. Pulaagu.com hokkaama yamiroore yoo naat to lowre jaayndiyaŋkooɓe toh gila njettii-mi e nokku oo. Ko ɗoon haŋkadi puɗɗii-mi ɓamde nate yahooɓe ena ngarta, jaaydiyŋkooɓe sabbiiɓe haa teeŋti e arɓe seppude ngam semmbinde Nafisatu Jallo walla kadi arɓe ñiŋde-mo, yennude e ƴattaade-mo bonɗe!
Mi heɓii yeewtidde toon e yoga e ɓaleeɓe Ameriknaaɓe arnooɓe seppande ndimaagu Nafisatu Jallo. Eɓe mbaayna alluuje maɓɓe e beywe maɓɓe ena mbinndaa eeraali yoo kuugal muusngal waɗe e DSK oo "jaasɗo, ƴeewotooɗo, battam-boniijo"! Kono hay pullo gooto mi yiyaani ɗoon ñalnde heen ena seppa walla ena semmbina Nafisatu. Njiy-mi toon ɓaleejo Afrik ena seppa ko debbo gooto Senegaalnaajo, nehiiɗo Cees. O wiyi addi-mo ko wullude mettere makko e Nafisatu Jallo mo o yenanaa ko "penoowo". O wiyi wonde "so neɗɗo ɓamii tergam mum waɗii e hunuko am, mi ŋat-maa haa ngullaa walla haa taƴa"! Ngati e yiyannde makko, gila kaa-ɗoo haala yalti, omo anndi Nafi no haaldi nih yahraani noon.
Kono Nafisatu heɓii yimɓe seeɗa arɓe daranaade-mo. Ko Ameriknaaɓe ɓeleeɓe e woɗeeɓe. Ɓe nganndi alluuje maɓɓe, bawɗi maɓɓe, ena konnga. Sahaa kala, ɓe toƴƴa daaɗe kadi eɓe njaŋtoo DSK ko hunuko waawaa reftude!
Kenneth Thompson
Sahnga waktuuji 11:00 werlaa 4X4 moolanaaɗo Alla joofi e damal Ñaawiedu nduu: DSK e joom suudu mum Aan Sinclair njalti, eɓe ñaantii haa ɓe mbaɗti ɗelkude. Werlaa goonooɗo caggal maɓɓe oo, awokaaji maɓɓe ɗiɗo ɓee njalti heen, ngati catiimo kaŋko e Aan. Jeese maɓɓe ena uddii, kono ɓe nanndaani e faayɓe. Ko ndeen ɓe puɗɗii ŋabbude e taaɓorɗe ɗee ɓe payi nder... Ko ɗoo falaasuuji natirɗe jaayndiyaŋkooɓe ɓee ngonti majaango wooto... DSK e wonndiiɓe mum naati e nder Criminal Court toh. Ooon sahaa, arnooɓe seppande Nafisatu ɓee ngoni e wullude, ena mbeddoo konngi mettuɗi fayde e DSK. Eɓe ooloo mette maɓɓe ko Cyrus Vince jogori naamnade ñaawoowo oo yoo woppit DSK koo!
Michael Gray
Jaayndiyaŋkooɓe ɓee kañum'en ne laawii, ɗoo e ɗoon, jooto e maɓɓe naati e jokkondiral tolbec fayde e tele mum. Ɓee ko Sapoo, ɓee ko Kolommbi, Ɓee ko Dotclannda, e ummiiɓe Orop haa keewi. En ceediima toon Associated Press, Reuters, CNN, ABC, Novellas, AFD, iTele e BFM TV ummiiɓe Farayse! Kono, musidɓe tedduɓe, ko ɓee-ɗoon fof alaa e maɓɓe jogorɗo winnndude winndannde e ɗemngal ngal Nafisatu Jallo muyni ngal. Ngati ko ɗum waɗi darnde Pulaagu.com e nguu ñalngu wonde darnde mawnde nde Fulɓe poti faarnoraade. Mi yeewtidii e jaayndiyaŋkooɓe leyɗeele keewɗe ngam anndindeɓe ɗemngal Fulani ngal (Pulaar/Fulfulde) ko janngeteengal, binndeteengal etee jaayndeeji mum ena ngoodi. Mi wostondirii e heewɓe e maɓɓe karte jokkondiral so tawii eɓe katonjini e anndude Fulɓe tigi, ɓe njokkondira e Pulaagu.com.
DSK ɓooyaani to nder Ñaawirdu toh... Wonanni cappanɗe tati hoƴom, o yalti. Hade ɗum, minen jaayndiyaŋkooɓe ɓee fof sahaa kala min mbiyee omona ara: min puɗɗoo fiilde, ɓeya kebla natirɗe mum'en, ɓeya too naata e tolbec e teleeje mum'en. Kadi ɗum arta, ɗum deeƴa. Nde min cooynii werlaa 4X4 maɓɓe oo udditaa, ɓadinaa yaltirde Ñaawirde ndee, ko ɗoon min laaɓaa wonde jooni o ara! Wonaani dumunna, DSK e wonndiiɓe mum, awokaaji ɗiɗi ɗii ena catiiɓe, njalti, kamɓe fof ɓe tiindii to werlaa too hay huunde ɓe mbiyaani. Jaayndiyaŋkooɓe mbeeɗi-mo mikkorooji ngam heɓde e makko konnguɗi gadani caggal nde o heɓti ndimaagu makko, kono hay gootol o dartaaki walla o yeeƴii. Kamɓe fof ɓe mbiyi e werlaaji ɗii meƴƴu, ɓe payi galle DSK sara ɗoon. Ko oon tuma woni nde min tellii min payi to yeewtere jaayniende ndee waɗetee toh. Mikkorooji teemedere ceŋaama e kameraaji, ndarnaa yeeso ɗo kamɓe waɗdooɓe ɓee njogori arde, gooto e maɓɓe fof haalanamin hujja mum e yiyannde mum e ko joli hannde koo. Ngati joli hannde 23 Juko 2011 ko Dominik Stroos Kaan wiyaama nattii tuumeede ƴeeɓagol Nafisatu Jallo haa haŋkadi o hokkitaama ndimaagu makko.
Teleeji winndere kala ena tawaa
DSK ɗaccitaama kono seertaani tawo e Nasisatu Jallo. Awokaaji Nafi ko laawiiɓe caggal nde DSK laɓɓinaa e ndee bonannde. Kenneth Thompson, mawɗo awokaaji Nafi oo wiyi wonde hannde "laawol saliima hisnude debbo tunwinaaɗo, laawol wiyi darantaako rewɓe men, sukaaɓa men, neeniraaɓe men". Kono awokaaji DSK, nde ngari e haalirde hee, mbiyi ko laawol rewii ɗo foti rewde ɗoo sabu DSK meeɗaa ƴeeɓaade Nafisatu Jallo hay sahaa! Ɓe njuutnaaki e haala sabu eɓe poti ruttaade galle DSK ngam manwninde poolgu maɓɓe e ngal joljolal ngal aduna oo fof rewiwndii gila lewru Duujal. Miin, ne, ko ɗoon naatmi e Manhattan ngam yillaade won e nokkuuji lolluɗi bayɗi hono Ground Zero... Kono nde njahmi haa keɓmi Wall Street tan, njiymi ujunnaje neɗɗo ena ndoga ena njalta kuɓeeje toowɗe Manhattan! Wiyaa ko leydi ndii ko ko yerɓi yerɓannde 5,9 e ɓeto Rischter... Ko ɗoon tan ɓam-mi natirgal am, ngon-mi e ɓamde nate gollotonooɓe e birooji mum'en ena njalti ena moolii e laabi wuro ngoo... Ma en ngatu e yerɓannde ndee so Geno haajii...
Kuɗol Ibraahiima Malal Saar
Nulaaɗo dariiɗo Pulaagu.com to New York Criminal Court (Manhattan)
HELLO AMEN E FACEBOOK - Yantu e yiɗɓe Pulaagu.com to Facebook!
Niiwto ngol-ɗoo dokkol QR ngam yahde to hello Pulaagu e FACEOOK!
Scannez le code QR ci-dessous pour aller sur notre page FACEBOOK!
.::| GIƊO PULAAR - WALLU PULAAGU/ DONATE TO PULAAGU / AIDEZ NOUS! ||::..
Aidez-nous à mieux défendre le Pulaar en faisant un don...Mballee-min e koppore ngam ƴellitde Pulaar...
ON NJAARAAMA FULƁE...
{mosloasposition facebook}
{mosloasposition disclaimer}
mos_Latn fuv_Latn fuv_Latn fuv_Latn zho_Hans fuv_Latn zho_Hans fuv_Latn fuv_Latn fuv_Latn fuv_Latn wol_Latn eng_Latn zho_Hant fuv_Latn fra_Latn wol_Latn fra_Latn fuv_Latn eng_Latn eng_Latn